**Fuldtidsstilling ved Frederiksborg Slotskirke**

**Stillingen: 75% sognepræst og 25% funktionspræst.**

Frederiksborg Slotssogn i Hillerød er et travlt bysogn normeret til tre fuldtidspræster. Der er nu to 100% præster, samt en provst med 25% præsteforpligtelse. Vi søger derfor en fuldtidspræst, der dels varetager de resterende 75% alm. præstearbejde, og dels 25% som funktionspræst på campus.

**Embedsbeskrivelse for 75 % sognepræst ved Frederiksborg Slotskirke**

Udover to 100% præster og provst (25%) er der ansat to kirketjenere, en kirke- og kulturmedarbejder og to organister. Derudover har vi en drengekorsleder og to skoletjenestemedarbejdere tilknyttet. Der hersker en åben og respektfuld stemning mellem alle ved kirken, og derfor er det let at afprøve forskellige tiltag i kirke og sognegård.

Vi har mange kirkelige handlinger, og de fleste finder sted i vores store, smukke slotskirke. Slotskirken er en del af Det Nationalhistoriske Museum på Frederiksborg Slot, og museet er derfor en vigtig samarbejdspartner.

Bisættelser og begravelser foregår primært fra Nyhuse Kapel og i mindre omfang fra byens øvrige kapeller. Nyhuse Kapel er nyrenoveret og fremstår som et smukt og lyst kirkerum.

Vi indbyder således til et levende arbejdsfællesskab med menighed, kolleger og et engageret menighedsråd - i et sogn fuldt af muligheder og med en tradition for høj aktivitet og stor kvalitet.

Slotskirken har en meget stærk musikalsk profil med sine to fuldtidsansatte organister og tre orgler. Der er et kantori på otte sangere, der medvirker ved alle højmesser. Desuden er slotskirken hjemsted for Frederiksborg Drengekor, ligesom Frederiksborg Kammerkor er tilknyttet kirken. Endvidere har vi musikalske aktiviteter for børn, herunder babysalmesang, der har eksisteret i mange år.

Slotskirken har seks hold konfirmander, og til den ledige stilling hører i år ét hold. Hvert år har vi et hold minikonfirmander.

Hillerød by er i stor udvikling, og slotssognets indbyggertal forventes at blive fordoblet fra 8.000 til ca. 16.000 i løbet af de kommende 10 år. Slotskirken er byens oprindelige kirke, og relationen til byen og kommunen er derfor meget vigtig.

**Vi har brug for en præst, der**

* er aktiv og udadvendt i fællesskabet omkring kirken.
* har stort engagement og stor entusiasme for både sogn og kirke
* samarbejder smidigt med de øvrige præster og personalet omkring kirkelige handlinger og aktiviteter i Slotskirkens Hus (sognegården)
* kan engagere konfirmander, minikonfirmander og børn i leg og læring.

**Vi tilbyder**

* et højt aktivitetsniveau med stor opbakning fra en mangeartet og fyldig menighed og ca. 50 frivillige samt gode fællesskaber i og omkring kirken.
* en god og opmuntrende stemning mellem ansatte, frivillige og et opbakkende menighedsråd.
* eget kontor i Slotskirkens Hus.

**Campus-delen (25%)**

I den særlige forpligtelse på kirkelig betjening af studerende i Hillerød er der særlig fokus på studerende på de videregående uddannelser i Hillerød på Campus Nordsjælland; Københavns Professionshøjskole; CPH Business, Skovskolen m.v.

Opgaven er at oprette tilbud om livsmod/sorggruppe til unge studerende og at være til stede på institutionerne med tilbud om samtaler, og evt. ved etablering af relevante aktiviteter eller netværk.

Det kan eksempelvis omfatte:

· oprettelse og ledelse af en livsmod- og/eller sorggruppe for studerende og tilbud for unge, der har brug for en snak

· faste besøgsrutiner/aktiviteter på udvalgte skoler, fx kaffeklub, brætspilsklub, præstens time

· vedligeholdelse af kontakt med uddannelsesinstitutionernes ledelser og relevante samarbejdspartnere

· relevant undervisning om eksistensspørgsmål

Vi tilbyder:

· et spændende nyt arbejdsfelt på en campus i vækst

· ressourcer til at bakke op om dit arbejde

· samarbejde med lokale velfungerende kirker

· sparring med bestyrelse og erfarne engagerede kolleger

Kontakt:

For yderligere information om studiepræstedelen: kontakt provst Jørgen Christensen 4824 9060 jfc@km.dk for sognepræstedelen kontakt formand for menighedsrådet Kirsten Carstensen 4020 1170 kc@kirstenfys.dk